
Kampány a hírfolyamban - A politikai reklámok szabályozása az online térben

Az online tér napjainkban a politikai kommunikáció egyik legfontosabb színterévé vált. Egyrészről manapság folyamatosan növekszik az online hírfogyasztás jelentősége, miközben az online platformok által biztosított lehetőségek, különösen a targetálás, rendkívül előnyös eszközként szolgálnak a politikai szereplők számára. Ennek ellenére az online platformokon megjelenő politikai reklámok szabályozása még gyerekcipőben jár.
Az új uniós rendeletek célja, hogy ezen digitális korszak sajátosságaihoz igazítsa az átláthatóság, esélyegyenlőség demokratikus elveit. Ennek érdekében elkezdődött a specifikus platformkampány szabályozásának kidolgozása az EU-ban. Azonban az online platformokon megjelenő politikai hirdetések több kockázatot is hordoznak és nagyobb mértékű manipulációt tesznek lehetővé, melyekre az új szabályok csak részben nyújtanak megoldást.
TDK dolgozatomban a magyar és uniós szabályozást és azok hiányosságait mutatom be. Véleményem szerint célszerű lenne olyan szabályozási megoldás kidolgozása, amely nemcsak a rendeletek végrehajtásának gyakorlati nehézségeire nyújt választ, hanem az online és offline politikai hirdetések szabályozása között is összhangot teremt. Ez elősegítené, hogy az uniós szabályok valóban támogassák a demokratikus folyamatokat, fenntartva a politikai kommunikáció szabadságát és biztosítva a választópolgárok szabad tájékozódását az online térben is.



